**บันทึกข้อตกลงความร่วมมือ**

**การจัดการศึกษาต่อเนื่องจากการศึกษาขั้นพื้นฐาน**

**ระหว่าง**

**โรงเรียนฐานเทคโนโลยี**

**และ**

**สำนักงานส่งเสริมการศึกษานอกระบบและการศึกษาตามอัธยาศัยจังหวัดสมุทรสาคร**

**…………………………………….**

ตามนัยแห่งพระราชบัญญัติการศึกษาแห่งชาติ พุทธศักราช 2552 และที่แก้ไขเพิ่มเติม (ฉบับที่2) พุทธศักราช 2555 ได้กล่าวถึง การจัดการศึกษาตลอดชีวิต ที่ผสมผสาน และเชื่อมโยงระหว่างการศึกษาในระบบ การศึกษานอกระบบ และการศึกษาตามอัธยาศัย โดยคำนึงถึงผู้เรียนเป็นสำคัญเพื่อให้ผู้เรียนสามารถพัฒนาตนเองตามศักยภาพ ตามความพร้อม อย่างต่อเนื่องตลอดชีวิต โดยการประสานความร่วมมือจากทุกฝ่ายที่เกี่ยวข้อง

เพื่อเป็นการเปิดโอกาสให้ประชาชน นักศึกษา กศน. พื้นที่จังหวัดสมุทรสาคร และจังหวัดใกล้เคียง ได้มีโอกาสพัฒนาคุณภาพชีวิต ทักษะการทำงาน และการประกอบอาชีพ การยกระดับการศึกษาให้เป็นบุคคลที่มีความพร้อมสามารถปรับตัวเข้ากับความเปลี่ยนแปลงของสังคม เศรษฐกิจ และเทคโนโลยีเพื่อให้ดำรงตนอยู่ในสังคมได้อย่างเป็นสุข ดังนั้นโรงเรียนฐานเทคโนโลยี สังกัดสำนักงานบริหารงานคณะกรรมการส่งเสริมการศึกษาเอกชน กระทรวงศึกษาธิการ และสำนักงานส่งเสริมการศึกษานอกระบบและการศึกษาตามอัธยาศัยจังหวัดสมุทรสาคร สำนักงานปลัดกระทรวงศึกษาธิการ กระทรวงศึกษาธิการ จึงได้ตกลงร่วมมือกันจัดการศึกษานอกระบบและการศึกษาตลอดชีวิต แก่กลุ่มเป้าหมายนักศึกษาการศึกษานอกโรงเรียนและบุคคลทั่วไป โดยมีสาระสำคัญและขอบข่ายการปฏิบัติที่ทั้งสองฝ่ายตกลงร่วมกัน ดังต่อไปนี้

1. การจัดตั้ง “ศูนย์ส่งเสริมการศึกษานอกระบบและการศึกษาตามอัธยาศัยจังหวัดสมุทรสาคร ตลอดจนการประชาสัมพันธ์การดำเนินงานสู่สาธารณะ

2. การส่งเสริมและสนับสนุนให้มีการจัดการศึกษาต่อเนื่องจากการศึกษาขั้นพื้นฐาน ได้แก่ การศึกษาต่อเนื่องหลักสูตรระยะสั้น การศึกษาระดับประกาศนียบัตรวิชาชีพชั้นสูง (ปวส.) และการศึกษาระดับปริญญาตรี ตลอดจนการศึกษาในรูปแบบอื่นที่จะจัดให้มีในภายภาคหน้า

3. การส่งเสริมสนับสนุนให้บุคลากรทั้งสองฝ่ายมีส่วนร่วมในการวางแผน และการจัดกิจกรรมการศึกษา นิเทศ ติดตาม และประเมินผลการจัดการศึกษาร่วมกัน

4. การสนับสนุนสื่อการศึกษา และงบประมาณ ตลอดจนการใช้ทรัพยากรอื่นใดที่มีความจำเป็นต่อการจัดการและการพัฒนาด้านการศึกษาร่วมกัน ทั้งนี้ให้เป็นไปตามขอบข่ายและอำนาจหน้าที่ของแต่ละสถานศึกษา แล้วแต่กรณี

5. การร่วมมือพัฒนาหลักสูตรการศึกษาต่อเนื่องให้มีความหลากหลาย เหมาะสมสอดคล้องกับความต้องการและความจำเป็นของกลุ่มเป้าหมาย

6. การร่วมมือในครั้งนี้ สำนักงานส่งเสริมการศึกษานอกระบบและการศึกษาตามอัธยาศัยจังหวัดสมุทรสาคร อนุญาตให้ใช้สถานที่เป็นการชั่วคราว ค่าใช้จ่ายที่เกิดขึ้น ทางสถาบันเทคโนโลยียานยนต์มหาชัย จะเป็นผู้รับผิดชอบ

บันทึกข้อตกลงความร่วมมือฉบับนี้ ทั้งสองหน่วยงานได้เห็นชอบร่วมกันที่ให้มีผลนับตั้งแต่วันลงนาม

ร่วมกันเป็นต้นไป หากมีการเปลี่ยนแปลงเพิ่มเติมข้อตกลงนี้สามารถดำเนินการได้ โดยความเห็นชอบของสองหน่วยงาน

……………………….…….….. ........……………………………

(ดร. ภักดี ฐานปัญญา) (ดร. ดิศกุล เกษมสวัสดิ์)

ผู้อำนวยการ ผู้อำนวยการ

โรงเรียนฐานเทคโนโลยี สำนักงาน กศน.จังหวัดสมุทรสาคร

…………………………….….. พยาน …………………………….….. พยาน

(นายสำรวม พฤกษ์เสถียร) (ดร.ปรเมศวร์ ศิริรัตน์)

ผู้อำนวยการสำนักงานอธิการบดี รองผู้อำนวยการ สำนักงาน กศน.จังหวัดสมุทรสาคร